## Odluka o davanju koncesije po Javnom natječaju broj 06/12 za obavljanje djelatnosti pružanja medijske usluge radija

### NN 97/2012 (24.8.2012.), Odluka o davanju koncesije po Javnom natječaju broj 06/12 za obavljanje djelatnosti pružanja medijske usluge radija

VIJEĆE ZA ELEKTRONIČKE MEDIJE

2174

Vijeće za elektroničke medije, u sastavu Zdenko Ljevak, predsjednik Vijeća, Ernest Strika, zamjenik predsjednika Vijeća te Damir Hajduk, Vesna Roller, Ljubomir Stefanović, Marija Udiljak i Duško Zimonja, članovi Vijeća, na temelju odredbe članka 73. stavka 7. i 8. Zakona o elektroničkim medijima (»Narodne novine« broj 153/09 i 84/11), po provedenom javnom natječaju broj 06/12 za davanje koncesije za obavljanje djelatnosti pružanja medijskih usluga radija klasa 612-12/12-02/0016, urbroj: 567-02/01-12-02 (»Narodne novine« br. 71/12 i utvrđivanja uvjeta za davanje koncesije, na 45-12 sjednici održanoj 21. kolovoza 2012., donijelo je

ODLUKU

I. Nakon provedenog postupka javnog natječaja za davanje koncesije za obavljanje djelatnosti pružanja medijske usluge radija na području Otoka Visa (L-VS), raspisanog na temelju Odluke Vijeća za elektroničke medije od 26. lipnja 2012., kao jedini i valjani ponuditelj odabrana je JADRANSKA RADIJSKA MREŽA d.o.o., Gornji put 24, Komiža, OIB 54793846290 te mu se daje koncesija za obavljanje djelatnosti pružanja medijske usluge radija na predmetnom području.

II. Vrijeme trajanja koncesije je 9 (devet) godina.

III. Godišnja naknada za koncesiju iznosi 2.600,00 (dvije tisuće šesto) kuna i plaća se u korist državnog proračuna.

IV. Odabrani ponuditelj je obvezan u roku od 10 (deset) dana od dana objave ove Odluke u »Narodnim novinama« uputiti Hrvatskoj agenciji za poštu i elektroničke komunikacije (HAKOM) zahtjev za obavljanje tehničkog pregleda radi utvrđivanja prostornih i tehničkih uvjeta. Ako odabrani ponuditelj u tom roku ne podnese zahtjev Hrvatskoj agenciji za poštu i elektroničke komunikacije, smatrat će se da je odustao od koncesije.

V. Sukladno članku 20. stavku 6. Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga televizije i radija (»Narodne novine«, broj 46/10 i 113/10) Hrvatska agencija za poštu i elektroničke komunikacije dužna je obaviti tehnički pregled u roku od 30 (trideset) dana od dana dostavljenog zahtjeva iz točke IV., a ako to nije u mogućnosti, dužna je pisano obavijestiti Vijeće.

VI. Rok za sklapanje ugovora o koncesiji je 90 (devedeset) dana od dana objave ove Odluke u »Narodnim novinama«. Ako odabrani ponuditelj u tom roku ne sklopi ugovor o koncesiji, Vijeće će poništiti odluku o davanju koncesije, a odabrani ponuditelj nema pravo na naknadu eventualne štete. Ostvarivanje koncesije, odnosno pravo obavljanja djelatnosti radija na temelju provedenog javnog natječaja odabrani ponuditelj stječe na temelju ove Odluke i sklopljenog ugovora o koncesiji.

VII. Ova Odluka objavljuje se u »Narodnim novinama«.

Obrazloženje

Vijeće za elektroničke medije na 37-12 sjednici održanoj 26. lipnja 2012. godine donijelo je Odluku o raspisivanju javnog natječaja broj 06/12 za davanje koncesije za obavljanje djelatnosti pružanja medijskih usluga radija. Prije raspisivanja javnog natječaja izvršena je procjena vrijednosti koncesije te izrađena studija opravdanosti davanja koncesije kojom je utvrđeno postojanje javnog interesa i gospodarska opravdanost davanja koncesije za obavljanje djelatnosti pružanja medijskih usluga radija na području otoka Visa (L-VS).

Javni natječaj objavljen je u »Narodnim novinama« broj 71 od 6. srpnja 2012. godine. U propisanom roku na javni natječaj za davanje koncesije za obavljanje djelatnosti pružanja medijskih usluga radija na području otoka Visa (L-VS) ponudu je dostavio ponuditelj Jadranska radijska mreža d.o.o.

Vijeće je provelo postupak razmatranja i ocjene zaprimljene ponude u skladu s odredbama Pravilnika o sadržaju i postupku javnog natječaja za davanje koncesija za obavljanje djelatnosti pružanja medijskih usluga radija te utvrđivalo ispunjavanje uvjeta u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika (»Narodne novine« broj 66/10).

U postupku se prvo utvrđivalo sadrži li prispjela ponuda:

– dokaze o ispunjavanju uvjeta propisanih javnim natječajem,

– programsku osnovu koja mora sadržavati programsku shemu kojom se određuje:

– vrsta audiovizualnog ili radijskog programa, odnosno njihovo razvrstavanje u pojedine skupine,

– predviđeni kvantitativni razmjer između pojedinih skupina sadržaja,

– predviđeni maksimalni opseg oglasnih sadržaja,

– predviđeni opseg vlastitih i udio hrvatskih audio i audiovizualnih djela,

– omjer europskih djela i audiovizualnih djela neovisnih proizvođača,

– vrijeme objavljivanja,

– podatke o strukturi vlasništva pravne osobe koja podnosi ponudu,

– podatke o tvrtki i sjedištu, odnosno imenu i prezimenu te prebivalištu osoba koje neposredno ili posredno preko drugih pravnih osoba imaju dionice ili udjele u toj pravnoj osobi kao i podatke o postotku tih dionica ili udjela,

– podatke o tehničkoj, prostornoj, financijskoj i kadrovskoj sposobnosti ponuđača u skladu s Pravilnikom o minimalnim uvjetima za obavljanje audio i audiovizualnih medijskih usluga i vođenju očevidnika,

– dokaze o poštivanju odredbi Zakona o elektroničkim medijima i propisa kojima se uređuju porezne i druge obveze pravnih subjekata i fizičkih osoba prema državnom proračunu i proračunu jedinica lokalne i područne (regionalne) samouprave, te pravnim osobama u njihovom vlasništvu.

S obzirom na to da je ponuda trgovačkog društva Jadranska radijska mreža d.o.o. ispunila uvjete iz natječajne dokumentacije, javnog natječaja i citiranih izvora prava, utvrđeno je da nema pravnih i stvarnih zapreka za glasovanje te se pristupilo glasovanju o ponudi koristeći glasačke listiće.

Na temelju prebrojanih glasova utvrđeni su rezultati te je Vijeće jednoglasno odlučilo da se koncesija za obavljanje djelatnosti pružanja medijske usluge radija na području otoka Visa (L-VS), daje trgovačkom društvu Jadranska radijska mreža d.o.o.

Slijedom svega iznesenoga odlučeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka odluke. Tužba se predaje ili šalje neposredno sudu Republike Hrvatske u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/12-02/0017

Urbroj: 567-06-12-07

Zagreb, 21. kolovoza 2012.

Vijeće za elektroničke medije

Predsjednik Vijeća za elektroničke medije

Zdenko Ljevak, dipl. ing., v. r.

Odluka, NN 97/2012-2174